Doiteronomio 13 | Beibele Inthaneteng | Phetolelo ya Lefase le Lefsa
13 “Ge mo gare ga lena go ka tsoga moporofeta+ goba molori+ wa ditoro gomme a le nea pontšho goba seka,+ 2 gomme pontšho yeo goba seka seo sa phethagatša seo a le boditšego sona+ ge a be a re: ‘A re šaleng medimo e mengwe morago, medimo yeo le sa e tsebego, ke moka re e hlankele,’ 3 lena le se ke la theetša mantšu a moporofeta yoo goba molori yoo wa ditoro,+ ka gobane Jehofa Modimo wa lena o tla be a le leka+ gore a tsebe ge e ba le rata yena Jehofa Modimo wa lena ka dipelo tša lena ka moka le moya wa lena ka moka.+ 4 Le lateleng Jehofa Modimo wa lena, le boifeng yena, le loteng ditaelo tša gagwe, le theetšeng lentšu la gagwe, le mo hlankeleng le be le mo kgomarele.+ 5 Moporofeta+ yoo goba molori yoo wa ditoro a bolawe,+ ka gobane o boletše tša go hlanogela Jehofa Modimo wa lena yo a le ntšhitšego nageng ya Egipita a ba a le lopolla moo le bego le le makgoba,* gore a le aroše tseleng yeo Jehofa Modimo wa lena a le laetšego gore le sepele ka yona;+ le tlošeng se sebe gare ga lena.+ 6 “Ge e ba ngwaneno, yena ngwana wa mmago, goba morwa wa gago goba morwedi wa gago goba mosadi wa gago yo o mo ratago+ goba mogwera wa gago wa kgauswiuswi a ka leka go go gokeletša ka sephiring, a re: ‘A re yo hlankela medimo e mengwe,’+ yeo lena le borakgolokhukhu ba lena le bego le sa e tsebe, 7 e mengwe ya medimo ya merafo yeo e le dikologilego, yeo e lego kgauswi le lena goba yeo e lego kgole le lena, go tloga pheletšong e nngwe ya naga go ya go e nngwe, 8 gona o se ke wa dumelelana le kgopelo ya gagwe goba wa mo theetša,+ e bile mahlo a gago a se ke a mo kwela bohloko+ goba wa mo šokela goba gona go mo šireletša; 9 eupša wena o mmolaye.+ A bolawe ke seatla sa gago pele, e be gona go latelago diatla tša setšhaba ka moka.+ 10 O mo kgatle ka maswika a hwe,+ ka ge a be a nyaka go go aroša go Jehofa Modimo wa gago yo a go ntšhitšego nageng ya Egipita moo o bego o le lekgoba gona.+ 11 Ke moka Baisiraele ka moka ba tla di kwa ba tšhoga, ka go re’alo ba ka se tsoge ba bušeleditše selo sa go swana le se se sebe gare ga lena.+ 12 “Ge e ba go o mongwe wa metse ya lena yeo Jehofa Modimo wa lena a le neago yona gore le dule moo, le ka kwa go thwe: 13 ‘Batho bao e sego ba selo ba tšwile mo gare ga lena+ gore ba leke go aroša badudi ba motse wa gabo bona,+ ba re: “A re yeng go yo hlankela medimo e mengwe,” yeo le bego le sa e tsebe,’ 14 gona le tsomeng taba yeo, le e nyakišiše le go e botšišiša ka botlalo;+ gomme ge go ka hlatselwa gore ke therešo, gore yona taba ye yeo e šišimišago e diregile gare ga lena, 15 gona le bolayeng badudi ba motse woo ka bogale bja tšhoša.+ Wona le tšohle tšeo di lego go wona gotee le diruiwa tša wona, le di fedišeng+ ka bogale bja tšhoša. 16 Dithebola tša wona ka moka le di kgobokeletše bogareng bja borekišetšo bja wona. Le fiše motse+ gotee le dithebola tša wona ka mollo e le sebego se se feletšego seo se direlwago Jehofa Modimo wa lena, gomme motse woo e be mokgobo wa mašope go iša mehleng ya neng le neng.+ O se ke wa tsošološwa le ka mohla. 17 Seatleng sa gago go se kgomarele selo le ge e le sefe seo se gafetšwego tshenyego,+ e le gore Jehofa a kgaotše go le galefela,+ eupša a le gaugele, a le šokele+ a be a le atiše, feela bjalo ka ge a enetše borakgolokhukhu ba gago.+ 18 O theetše lentšu la Jehofa Modimo wa gago ka gore o lote ditaelo+ ka moka tšeo ke go laelago tšona lehono, e le gore o dire se se lokilego mahlong a Jehofa Modimo wa gago.+
Phetolelo ya lentšu ka lentšu e re, “ntlong ya makgoba.”